ΑΠΟΦΑΣΗ ΤΗΣ ΕΠΙΤΡΟΠΗΣ της 3ης Μαρτίου 1998 για την περάτωση της διαδικασίας αντιντάμπινγκ όσον αφορά τις εισαγωγές ορισμένων μαγνητικών δίσκων (μικροδίσκοι 3,5″) καταγωγής Καναδά, Μακάο και Ταϊλάνδης (98/175/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), όπως τροποποιήθηκε από τον κανονισμό (ΕΚ) αριθ. 2331/96 (2), και ιδίως τα άρθρα 9 και 23,

Μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

(1) Στις 6 Απριλίου 1995, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την έναρξη διαδικασίας αντιντάμπινγκ όσον αφορά τις εισαγωγές στην Κοινότητα ορισμένων μαγνητικών δίσκων (μικροδίσκοι 3,5″) καταγωγής Καναδά, Ινδονησίας, Μακάο και Ταϊλάνδης, και άρχισε έρευνα.

Η περίοδος έρευνας για την εξέταση της πρακτικής ντάμπινγκ κάλυψε το διάστημα από 1ης Μαρτίου 1994 μέχρι 28 Φεβρουαρίου 1995 (εφεξής καλούμενο «η περίοδος έρευνας»).

Όσον αφορά την Ινδονησία, τα αποτελέσματα αυτής της έρευνας παρατίθενται στον κανονισμό (ΕΚ) αριθ. 502/98 της Επιτροπής (4).

1. Καναδάς

(2) Από την έρευνα προέκυψε ότι οι εισαγωγές από τον Καναδά αυξήθηκαν από 3,8 εκατομμύρια μονάδες το 1992 σε 22,3 εκατομμύρια κατά την περίοδο έρευνας. Σε σχέση με τον συνολικό όγκο των κοινοτικών εισαγωγών του υπό εξέταση προϊόντος κατά την περίοδο έρευνας, που ανήλθαν σε 834 εκατομμύρια μονάδες, οι εισαγωγές από τον Καναδά μπορεί να θεωρηθεί ότι δεν αποτελούν αιτία σημαντικής ζημίας για τον κοινοτικό κλάδο παραγωγής, κατά την έννοια του άρθρου 9 παράγραφος 3 του κανονισμού (ΕΚ) αριθ. 384/96, (καλούμενου εφεξής «ο βασικός κανονισμός») ή των διατάξεων του άρθρου 5 παράγραφος 8 της συμφωνίας αντιντάμπινγκ του ΠΟΕ.

2. Μακάο

(3) Από πρόσφατη έρευνα της Επιτροπής σχετικά με την προέλευση των 200 εκατομμυρίων μικροδίσκων 3,5″ που εισήχθησαν στην Κοινότητα από το Μακάο μετά το 1993, προέκυψε ότι όλοι οι μικροδίσκοι που εξήγε το Μακάο κατά τη διάρκεια της περιόδου έρευνας στην πραγματικότητα ήταν καταγωγής είτε Ταϊβάν, είτε Λαϊκής Δημοκρατίας της Κίνας. Κατά συνέπεια, δεν υπήρχαν εξαγωγές καταγωγής Μακάο του προϊόντος που εξετάζεται στην παρούσα διαδικασία και, ως εκ τούτου, δεν απαιτείτο να διαπιστωθεί η ύπαρξη πρακτικής ντάμπινγκ και ζημίας.

3. Ταϊλάνδη

(4) Η Επιτροπή διαπίστωσε ότι μόνον 8,9 εκατομμύρια μικροδίσκοι (ή το 20 % της συνολικής ποσότητας που εξήγαγαν οι ταϊλανδικές επιχειρήσεις κατά τη διάρκεια της περιόδου έρευνας) θα μπορούσαν να θεωρηθούν καταγωγής Ταϊλάνδης. Επιπλέον, από χωριστή έρευνα της Επιτροπής, που καλύπτει την περίοδο έρευνας χωρίς να περιορίζεται σε αυτήν, δεν προέκυψε κανένα αποδεικτικό στοιχείο για την ύπαρξη άλλων εξαγωγών καταγωγής Ταϊλάνδης. Με βάση τα ανωτέρω, οι εξαγωγές καταγωγής Ταϊλάνδης αποτελούσαν λιγότερο από 1 % της συνολικής κοινοτικής κατανάλωσης κατά την περίοδο έρευνας και, σύμφωνα με το άρθρο 9 παράγραφος 3 του βασικού κανονισμού, πρέπει να θεωρηθούν αμελητέες.

4. Συμπεράσματα

(5) Από τα ανωτέρω συνάγεται ότι είναι περιττή η λήψη προστατευτικών μέτρων όσον αφορά τις εισαγωγές μικροδίσκων 3,5″ καταγωγής Καναδά, Μακάο και Ταϊλάνδης. Επομένως, η παρούσα διαδικασία πρέπει να περατωθεί, σύμφωνα με το άρθρο 9 παράγραφος 2 του βασικού κανονισμού, όσον αφορά τις εισαγωγές από τις τρεις προαναφερθείσες χώρες,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Περατώνεται η διαδικασία αντιντάμπινγκ όσον αφορά τις εισαγωγές ορισμένων μαγνητικών δίσκων (μικροδίσκοι 3,5″) καταγωγής Καναδά, Μακάο και Ταϊλάνδης.

Βρυξέλλες, 3 Μαρτίου 1998.

Για την Επιτροπή

Leon BRITTAN

Αντιπρόεδρος

(1) ΕΕ L 56 της 6. 3. 1996, σ. 1.

(2) ΕΕ L 317 της 6. 12. 1996, σ. 1.

(3) ΕΕ C 84 της 6. 4. 1995, σ. 4.

(4) Βλέπε σελίδα 4 της παρούσας Επίσημης Εφημερίδας.